Eva Sivertsen

Eva Sivertsen (født 8. juli 1922, død 22. november 2009) var en norsk språkforsker. Hun var den første kvinnelige professor i engelsk språkvitenskap i Norge. Hun var rektor ved Universitetet i Trondheim (AVH) fra 1975 til 1981.

Sivertsen avla examen artium ved Trondheim katedralskole i 1942. I 1943 begynte hun sine universitetsstudier ved Universitetet i Oslo (UiO), men da universitetet ble stengt av tyskerne under krigen, måtte hun ta et opphold i studiene. Hun studerte i London i perioden 1949–1950, og ble cand.philol. ved UiO i 1951, med engelsk som hovedfag.

I 1961 ble hun dr.philos. ved UiO med avhandlingen Cockney Phonology. Samme år ble hun utnevnt til professor ved NLHT (fra 1968 Universitetet i Trondheim (AVH); fra 1996 del av NTNU).

Hun ble valgt til rektor for Universitetet i Trondheim (AVH) i to perioder, fra 1975 til 1981, og var da den første kvinne i Norden med rektorverv ved høgskole eller universitet.

Hun var medlem av Norges almenvitenskapelige forskningsråd (NAVF) i 16 år fra 1970, de siste fire år som regjeringsoppnevnt styreformann. Da hun begynte i NAVF var  hun eneste kvinne også der.

I 1982 ble hun utnevnt til kommandør av St. Olavs Orden.

Referanser 

Norske professorer i språkvitenskap
Professorer ved NTNU
St. Olavs Orden
Rektorer ved NTNU